Iskelmätähti Jari Sillanpäätä epäillään Iltalehden tietojen mukaan osallisuudesta laajaan huumeverkostoon. Levitetty huume on tiettävästi kristalliksi kutsuttua puhdasta metamfetamiinia.

Jari Sillanpäätä epäillään osalliseksi laajaan huumerinkiin.

Levitetty aine on kristalliksi kutsuttua, amfetamiinia voimakkaampaa metamfetamiinia.

IL:n tietojen mukaan Sillanpäältä löytyi huumetta kiinnioton yhteydessä.

Megatähti Jari Sillanpää oli yhä maanantaina pidätettynä Pasilan poliisivankilassa. Hänen kuulustelunsa jatkuvat tänään.

Iltalehden tietojen mukaan Sillanpäätä epäillään osallisuudesta laajaan, lähinnä kaveripiiriin pohjautuvaan huumerinkiin, jossa on levitetty ja käytetty kristalliksi kutsuttua erittäin puhdasta metamfetamiinia.

Kyse on samasta huumeesta, jota Sillanpäältä löytyi hänen ensimmäisessä huumekäryssään viime vuoden syyskuussa. Iskelmätähti myönsi tuolloin poliisille käyttäneensä metamfetamiinia jo vuosien ajan.

Useita epäiltyjä

IL:n tietojen mukaan lauantainen kiinniotto ja pidätys liittyvät syyskuun huumekärystä käynnistyneeseen rikostutkintaan, jossa epäiltynä on useita suomalaisia ja ulkomaalaisia. Useimmat epäillyt ovat toisensa tuntevia miehiä.

Poliisi tutkii vyyhtiä törkeänä huumausainerikoksena. Se on saanut takavarikoitua osan kaveriporukassa liikkuneesta huumeesta.

Poliisi on toistaiseksi poikkeuksellisen vaitonainen Sillanpäähän liittyvästä rikostutkinnasta. Se ei suostu edes vahvistamaan pidätystä. Toistaiseksi tiedossa ei ole, kuinka vakavasta huumerikoksesta Sillanpäätä epäillään.

Sillanpään aiemmassa huumekäryssä tutkinnanjohtajana toiminut rikoskomisario Jari Pynnönen totesi sunnuntai-iltana IL:lle, ettei hän halunnut " tässä vaiheessa " kommentoida asiaa millään tavoin. Pynnönen ei myöskään maanantaiaamuna ollut halukas avaamaan pidätystä tai meneillään olevaa rikostutkintaa.

Huumetta mukana

Poliisin on viimeistään keskiviikkona päätettävä, laskeeko se Sillanpään vapaaksi vai vaatiiko se häntä vangittavaksi.

Sillanpää otettiin kiinni lauantai-iltana kello kymmenen jälkeen, kun hän oli palaamassa Suomeen pitkältä Thaimaan-lomaltaan. Sillanpää saapui Suomeen kello kymmenen aikoihin laskeutuneelle Qatar Airwaysin lennolla.

IL:n tietojen mukaan iskelmätähden hallusta olisi kiinnioton yhteydessä löytynyt huumausainetta.